Storbyer som Amsterdam, Paris og Barcelona har fundet en holdbar løsning. Men i København hersker jungleloven fortsat, når det kommer til udlejning gennem portaler som Airbnb. Det har jeg selv bittert erfaret.

Lad mig slå fast, at jeg intet har imod, at beboere i ferieperioder i ny og næ udlejer deres lejlighed via Airbnb. Det, jeg derimod har kraftige indvendinger imod, er mennesker, der udnytter udlejningsportaler til ulovlig hoteldrift.

Samtidig bryster de sig med, at deres indbringende gesjæft er udtryk for deleøkonomi. Åh jo. Deleøkonomi er da skønt og godt for os alle. Men i min verden har ulovlig hoteldrift absolut intet med deleøkonomi at gøre.